
Jahti A 21


Pienen, jyrkän ulkoriutan kalliorannassa oli iso moottorivene ja pikkusaaren nurmikkoaukeamalla joukko miehiä. Osa heistä seisoi, joukossa kaksi virkapukuista poliisimiestä, osa istui ympäröivillä kivillä. Näistä muuan, vielä nuorehko, hienoon purjehduspukuun puettu mies tuijotti itsepintaisesti eteensä vastaamatta mitään tuomari Alanteen, poliisiupseerin, tiukkoihin sanoihin.


— Vakava neuvoni on, että tunnustaisitte koko totuuden. Selityksenne, johtaja Paunu, on mahdoton.


Puhuteltu kohotti päätään, mutta ei suinkaan katsoakseen syyttäjäänsä, vaan silmäilläkseen avoimelle merelle, jonka rauhallisessa, yksitoikkoisessa suurenmoisuudessa oli vaihteluna vain viiden kuuden kilometrin päässä näkyvä majakkasaari valkeana hohtavine tulitorneineen. Meri vain läikkyi, mutta ei aaltoillut, sen kilo koski silmiin, ja taivas oli muuttumattoman sininen hehkuttaen riutan ruskeanharmaat kalliot kuumiksi.


Johtaja Paunu vaikutti väsyneeltä. Se oli luonnollista, sillä eilisestä lähtien hän oli saanut olla jännityksessä, olipa hän sitten syyllinen taikka syytön.


Poliisiupseeri odotti maltillisesti. Hän tiesi kokemuksesta, että aika ja toistuvat, yksitoikkoiset kysymykset murtavat lujankin vastuksen, ja hän tiesi niinikään, että miehen selitys ehdottomasti oli valheellinen


Hän otti esille savukekotelon, tarjosi johtaja Paunulle, sytytti kummankin savukkeet ja istuutui lähelle kuulusteltavaansa. Kun hän alkoi puhua, hänen äänensä oli rauhallinen ja tasainen.


— Tarkastakaamme juttu vielä kerran alusta lähtien. Jos selostan väärin, korjatkaa. No niin, toissapäivänä illalla, siis kesäkuun kahdeksantenatoista päivänä klo 21 te, johtaja Paunu ja liikekumppaninne, johtaja Alvar Ulmi, lähditte purjehdusseuran laiturista jahdillanne A 21 merelle. Tarkoituksenne oli purjehtia ulkoriutoille, kalastaa, levätä ja palata kaupunkiin hyvissä ajoin ennen liikkeenne, Auto Oy:n, avaamista aamulla.


Kuulusteltava kohotti kättään.


— Meillä ei ollut mitään varsinaista suunnitelmaa. Aioin lähteä purjehtimaan ja Ulmi tarjoutui matkaan.


— Hm . . . no niin . . . , tuomari Alanne virkahti merkitsevästi. — Ulmi siis tarjoutui matkaan. Hyvä. Jatkakaamme. Te siis lähditte ja kuten on todistettu, hyvissä voimin ja hyvässä sovussa. Aamulla, eilen, kesäkuun yhdeksäntenätoista päivänä, te palasitte kaupunkiin klo 4 ja mukananne oli Ulmi, tiedottomana ja kuolettavasti loukkaantuneena, takaraivo pahasti vioittuneena. Lääkäri katsoo täysin varmaksi, että hän kuolee tuntoihinsa tulematta . . . on jo voinut kuollakin.


Paunu ei vastannut mitään. Poliisiupseeri jatkoi:


— Toimitettuanne loukkautuneen sairaalaan te ilmoittauduitte poliisilaitokselle klo 6,20. Kertomuksenne mukaan te molemmat olitte purjehtineet tänne ulkoriutalle, olitte aamulla varhain kalastaneet ja Ulmi oli sitten myöhemmin kiivennyt riutan korkeimmalle kohdalle, lähes pystysuoralle seinälle, hänen otteensa oli heltinyt ja hän oli suistunut takaperin rannalle, kivien joukkoon, jolloin hän oli satuttanut takaraivonsa ja loukkautunut. Niinhän?


Puhuteltu nyökäytti hiukan päätään ja hänen katseensa kohdistui merelle sivuuttaen vaiteliaina kuuntelevat miehet.


Tuomari Alanne teki kädeltään jyrkän liikkeen.


— Mutta selityksenne on ilmeisesti mahdoton. Se on valheellinen. Tulimme tänään tänne tapahtumapaikalle, emmekä ole keksineet mitään, joka vahvistaisi kertomuksenne. Päinvastoin: olemme keksineet sellaista, joka todistaa ihan muuta. Katsokaas, kallio, jolta toverinne olisi pitänyt suistua, on melkein kauttaaltaan ylempää sammalen peitossa. Sammal on kaikkialla täysin ehyt. On mahdoton ajatella, että mies, liukuessaan pitkin kalliota, voisi jättää sammalen koskemattomaksi. Tämä on kohta n:o 1. Ja sitten: siitä lähtien, kun kävitte täällä, on vallinnut kaunis ja kirkas pouta. Jäljet eivät ole voineet hävitä. Ja kumminkaan emme alhaalla, emme hiekassa, emmekä kivillä, ole voineet keksiä jalanjälkiä emmekä verta. Tämä on kohta n:o 2. Ja kuitenkin on Ulmista tullut verta, jopa niin runsaasti, että sitä on jahdinkin kannella. Mutta on vieläkin ratkaisevampaa. Kerroitte, että kannoitte toverinne jahtiin. Miten se saattoi tapahtua? Maitse se on mahdotonta siltä paikalta, jonka osoititte. Välillä on kallionkieleke ja sen edustalla syvä vesi. Mutta vesitsekin se on mahdotonta, sillä rannan edustalla on tuolla kohtaa vedenalainen riutta, jonka yli syväkulkuinen jahtinne ei mitenkään ole voinut päästä. Ette ehkä ole sitä huomannut? Hm, minä huomasin sen jo ylhäältä ja me kokeilimme äsken. Siitä pääsee hädintuskin soutuveneelläkään.


Poliisiupseerin todisteluketju oli täydellinen. Sen tajusivat kaikki, varmasti syytetty itsekin, sillä hänen päänsä painui jälleen alemmaksi kohti vaaleanvihreää ruohomattoa. Oli jotakin ristiriitaista suurenmoisen, rauhallisen luonnon, kirkkaan avaruuden ja niiden synkkien tosiasioiden välillä, joita juuri oli esitetty.


Poliisiupseerin ääni aleni. Siinä ei ollut mitään väijyvää eikä vahingoniloista, vaan pikemminkin lujaluonteisen miehen vilpitöntä surkuttelua.


— Selityksenne on hatara ja mahdoton, johtaja Paunu. Te voitte tietysti pysyä siinä, mutta se ei auta teitä. Tosiasiallisesti voimme jättää sen laskuista pois. Minun on jatkettava. Kohta n:o 3 on siis tuo selvä mahdottomuus saada toverianne kannetuksi jahtiin väittämältänne paikaita. Minun täytyy olettaa muuta. Voi olla mahdollista, että minäkin erehdyn, mutta minun on pysytettävä tietämissäni tosiasioissa. En voi mitään sille, että minun lähtökohtani on synkempi. Se on murha.


Sana hätkähdytti kaikkia. Johtaja Paunukin liikahti ja hänen väsyneillä, tympeytyneillä kasvoillaan värähti syvä mielenliikutus. Mutta hän ei sanonut mitään


— Kun puhutaan rikoksesta, täytyy puhujalla olla perusteltu aihe olettaa jokin syy. Tässä tapauksessa se on kaksinkertainenkin. Teillä, johtaja Paunu, oli — voin melkein niin puhua, sillä Ulmi on tosiasiallisesti vainaja — teillä oli syytä vihata Ulmia sekä huonona liikekumppanina että kilpakosijana. Rikoksia on tehty vähemmästäkin syystä.


Paunu kohottautui kiivaasti. Näytti niinkuin hän olisi jotakin tällaista odottanut, mutta niinkuin se joka tapauksessa olisi häntä hämmästyttänyt.


— Tuo ei pidä paikkaansa, hän vastusti kiivaasti ja väsymys katosi hänen miellyttäviltä kasvoiltaan. — Ne asiat oli jo sovittu.


— Sitä ei ainakaan ole todistettu, poliisiupseeri väitti rauhallisesti. Minun väittämäni on sensijaan todistettua. Olen kuulustellut liikkeenne henkilökuntaa. Ja he tiesivät koko paljon, voisin sanoa: vaarallisen paljon. UImi . . . hm, . . . näyttää olleen epämiellyttävä liikekumppani . . . hän oli useamman kerran käyttänyt liikkeen varoja omiin yksityisiin keinotteluihinsa ja osan niistä menettänytkin, vaikka lienee sitten jotakin korvannut. Viimeksi neljää päivää sitten teillä oli hänen kanssaan ollut kiivas riita konttorissanne. Te olitte häntä nimitellyt roistoksi ja kavaltajaksi ja, kuten henkilökuntanne väitti, varmasti täydellä syyllä. Henkilökuntanne sympatiat ovat kokonaan teidän puolellanne, jonka vuoksi heidän todistuksensa on teille sitä raskauttavampi. Onko asia niin?


Paunu oli kuunnellut kärsimättömänä. Mutta hän myönsi.


— Kyllä niin oli. Alvar keinotteli omiin nimiinsä ja keinotteli päättömästi. Mutta konttorihenkilökunta ei tiedä asiasta kuin puolet. Hän lupautui kerta kaikkiaan lopettamaan puuhailunsa ja korvauspuolikin järjestettiin. Teimme täyden sovinnon vielä samana iltana. Ulmissa on joka tapauksessa paljon miellyttäviäkin puolia, eikä hän lopultakaan ole mikään hölmö.


— Tuo kaikki on erinomaista, jos vain voitte sen todistaa. Mutta sitten toinen asia: hän oli kilpakosijanne. Vielä viikko sitten te aiheutitte melkein skandaalin puistossa tavatessanne hänet . . . erään tietyn henkilön seurasta.


Johtaja Paunu näytti kiusaantuneelta, mutta hän ei häkeltynyt.


— Kiitän, ettette ainakaan vielä maininnut mitään nimeä. Hm . . . niin, tapasin heidät kyllä, mutta vihastumiseni aiheutui yksinomaan siitä, että tiesin Ulmin seuran häiritsevän toista. Minulla . . . hm, minulla on syytä luulla, ettei Ulmi enää ollut kilpakosijani . . . jos niin tahdotte sanoa.


— Tahdotteko sanoa, että olette siis jo kihloissa? poliisiupseeri kysyi terävästi.


— En . . . mutta luulisin, että olisin voinut mennä . . . milloin vain . . . tuli viivyttelevä vastaus.


Tuli hetken hiljaisuus. Poliisit, moottorimies ja tuomari Alanne näyttivät ikäänkuin vaipuneen mietteisiinsä. Sitten poliisiupseeri kohotti katseensa, josta kuvastui surullinen välttämättömyys.


— Vastaväitteenne tarkistetaan. Mutta tärkein on jäljellä. Lääkäri antoi minulle tänään lopullisen, tarkistetun lausuntonsa vamman laadusta. Hän ilmoitti, että murtuman takaraivoon on aiheuttanut joku keskikokoinen, raskas ja tylsä esine. Ja tosiaankin, sellainen esine on olemassa. Kun jahtia tarkastettiin, löydettiin pohjalta keskikokoinen vasara. Eikä siltä hyvä: tuossa vasarassa oli verta ja hiuksia. Olen verrannut hiuksia Ulmin hiuksiin: ne ovat samoja.


Äkkiä poliisiupseeri ponnahti pystyyn. Hänestä liekehti niinkuin oikeutettu suuttumus.


— Teidän olisi parasta tunnustaa, johtaja Paunu. Kertomuksenne on valheellinen. On tapahtunut rikos. Syynä on ollut oikeutettu harmi liikekumppanin epärehellisyydestä ja hillitsemätön mustasukkaisuus. Ja rikos on tehty käyttämällä rautaista vasaraa, jolla uhria on lyöty takaraivoon.


Muutkin ponnahtivat pystyyn, heidän joukossaan syytetty.


— Tuo on valhetta! hän huusi. — Minä olin antanut Ulmille anteeksi hänen kepposensa ja mihinkään mustasukkaisuuteen minulla ei ole ollut syytä.


— Seis! Tuo on liikaa väitetty. Se henkilö, josta olemme puhuneet, sanoi minulle, ettei hän ollut tehnyt mitään lopullista päätöstä.


Johtaja Paunu horjahti.


— Niinkö? Niinkö . . . ja minä olin varma . . . mutta tietysti hän ei päätöstä ollut tehnyt, koska en ollut häneltä mitään kysynyt . . .


—Mutta vasara? tuomari muistutti


Paunu voihkaisi. — Siitä en tiedä mitään . . . en ainakaan muista mitään . . . sen vain tiedän, etten ole sillä häntä lyönyt . . . minulla ei ole ollut mitään syytä siihen . . .


Tuomari Alanne astui lähemmäksi syytettyä.


— Määrätyllä tavalla ja määrättyyn rajaan asti olen valmis teitä uskomaan, hän sanoi, mutta en usko mihinkään, ennenkuin olette peruuttanut tähänastisen kertomuksenne. Sillä se on valhetta . . . ratkaisevissa kohdissa?


Loppu oli suora kysymys. Johtaja Paunu seisoi paikallaan liikahtamatta, hiukan eteenpäin kumartuneena. Hänen sileät, auringon ja tuulen ruskettamat kasvonsa värähtelivät voimakkaasti. Miehet tajusivat, että hän taisteli ankaraa taistelua, että hän oli sielullisen murtumisen kynnyksellä. Ja he käsittivät, että jos hän tunnustaisi valehdelleensa eikä samalla voisi esittää uskottavaa ja todistettavaa toista selitystä, hänen asemansa olisi auttamaton. Äkkiä Paunu kohotti katseensa. Siinä kuvastui järkähtämätön päättäväisyys.


— Minä valehtelin, hän myönsi lujasti katsoen tuomaria silmiin.


— Pääasiassa olen kyllä kannallani: olen syytön. Mutta onnettomuus tapahtui toisella tavalla.


Poliisiupseeri viittasi. Kirjuri avasi lehtiönsä. Paunu istuutui ja poliisiupseeri istuutui vastapäätä.


— Kertokaa!


— Alku oli ihan niinkuin jo äskenkin kerroin, aloitti Paunu, mutta keskeytti samalla ja vilkaisi sivulleen. Toisetkin vilkaisivat samaan suuntaan.


* * *


Kaikki olivat olleet niin syventyneitä kuulusteluun, etteivät ainakaan tietoisesti olleet huomanneet raskaan meriveneen lähestymistä, veneen, josta kaksi miestä oli laskenut verkkoja riutan edustalla. Nyt oli vene vedetty rantaan ja miehet, molemmat meripuseroisia, jykeviä saaristotyyppejä, astelivat tyynesti, jos kohta uteliaasti, miesjoukkoa kohti.


Tuomari Alanne liikahti kärsimättömästi. Hetki, jota hän oli odottanut, syytetyn murtuminen avomielisyyteen, oli koittanut, ja jokainen keskeytys voisi sen pilata. Miehet lähestyivät verkalleen silmäillen tutkivasti seuruetta ja varsinkin virkapukuisia poliiseja. He tervehtivät lyhyesti ja suorasukaisesti ja heidän suurin huomionsa tuntui kiintyvän johtaja Paunuun.


— Onko jotakin hullusti? vanhempi miehistä tiedusti. — Minä olen luotsi ja majakanvartija . . . tuolta . . . ja tämä on apulainen . . . luotsi . . . tuota noin . . . me näimme tämän herran . . . tuota . . . eilisaamuna . . . ja ajattelimme, että jos täällä on mitä . . . kun se sattui . . . meillä on niin vietävän ikävää tuolla majakalla, että tulee uteliaaksi . . . herrahan oli eilisaamuna tällä sievällä purrella . . . se oli sellainen herrasjahti . . . A 21?


Kuumeinen loiste oli syttynyt johtaja Paunun silmiin. Äkkiä hän kumartui tuomari Alanteen puoleen ja nousten ylös veti hänet syrjään. Hän kuiskaili kiihkeästi tälle parin minuutin ajan, jonka jälkeen tuomari palasi vitkalleen luotsien luo.


— Hm . . . olen poliisiupseeri, tuomari Alanne, hän esittäytyi. Täällä on . . . hm . . . todellakin jotakin tapahtunut . . . Mikä on nimenne?


— Nakari, Paavo Nakari . . . ja tämä on veljenpoikani Esko Nakari . . .


— Sanotte nähneenne tämän herran eilisaamuna täällä? Alanne tiedusti viitaten Paunuun. — Missä olitte silloin?


— Kotona, Nakari vastasi viitaten kohti majakkasaarta.


— Siellähän me. Aioimme lähteä kalaan.


—Mutta sanoitte nähneenne? Mutta tämä välimatka . . .?


Nakari naurahti.


— Minulla on kerralla hyvä merikiikari. Tarkastelin ympäristöä niinkuin aina teen. Jahti oli täällä ja kaksi herraa, toinen tämä . . . tunnen puvusta . . . ja toisella oli vaaleanharmaa puku . . . No, samaan aikaan kulki tuolta, reittiä pitkin, iso lastilaiva. Katsoin sitä ja katselin sitten jahtia. Toinen herra . . . tämä . . . oli tuolla vesikivellä . . . hän kai onki . . . ja toinen puuhaili jahdin purjeitten kanssa . . . ja kiipesi sitten mastoon . . . juuri vähän ennenkuin lastilaivan laineet olivat ennättäneet tänne . . . Minä katselin miestä ja ajattelin ja sanoin tälle Eskolle, että on tuolla mies, joka ei ole ainakaan orava . . . nimittäin masto-orava. Ja niin sitten laineet alkoivat tyrskytä riutan kareilla, jahti kallistui aika paljon ja samassa se mies tuli mastosta alas kuin ammuttu . . . suoraan kannelle . . .


Kaikkien katseet nauliutuivat jykevään, rauhalliseen luotsiin, joka ei lainkaan ymmärtänyt sanojensa tekemää syvää vaikutusta.


Alanne huokasi syvään ja vapautuneesti. Hän meni Paunun luo ja puristi tämän kättä.


— Asia on selvä, hän sanoi, — mutta ihmeessä, mies, miksi sepititte moisen kertomuksen, joka olisi jossakin muussa maassa voinut viedä teidät suoraa päätä vaikka hirsipuuhun? Totuus on yksinkertainen ja selvä. Niin, vasara! Tosiaankin, lääkäri on sittenkin oikeassa, Ulmi sai vammansa vasarasta, mutta ei niin, että vasaralla olisi häntä lyöty, vaan hän löi itsensä vasaraan. Se oli kai kannella. Niin, niin, mutta miksi koko tuo mahdoton valhesarja, johtaja Paunu?


Paunu hymyili vaisusti.


— Minä tiesin, että nuo syyt, jotka esititte, tulisivat ilmi joka tapauksessa. Tuo mastosta putoaminen tuntui minusta uskomattomalta kerrottavaksi . . . ja niin päätin viime hetkessä . . . kävellessäni sairaalasta poliisilaitokselle . . . parantaa kertomustani. En ole mikään hölmö mies.


Se katse, jonka poliisiupseeri kohdisti syyttömäksi osoittautuneeseen mieheen, osoitti, että hän ajatteli toista johtaja Paunun kyvyistä. Mutta sehän ei vaikuttanut asiaan, sitäkin vähemmän, kun vielä samana iltana tuomari sai vahvistuksen luotsin todistukselle johtaja Alvar Ulmilta itseltään, joka käytännöllisesti todisti eräät lääketieteelliset otaksumat ennenaikaisiksi sekä tulemalla tajuihinsa että jäämällä henkiinkin.










Porsliinia


»Aavistan, että . . . », Hjalmar Tauriolla oli tapana sanoa ja tavallisesti hän aavisti pahaa. Mutta hän harrastikin porsliinia, fajanssia, lasia ja kristallia, niin että hänen aavistelevaisuutensa oli käsitettävä. Hänen harrastukselta olivat siroja ja — särkyviä.


Nytkin hän aavisti, lähtiessään pääkaupunkiin vastaanottamaan vieraitaan, paria taidehistorioitsijaa ja arkeologia, joiden käynnistä hän tiesi himoitsemansa ulkomaalaisen tiedeseuran kirjeenvaihtojäsenyyden tulevan tai jäävän tulematta, niin, hän aavisti, mutta hänen aavistuksensa olivat nyt valoisia. Sillä hän tiesi, että hänen kokoelmansa olivat voittamattomat. Niiden aitouden takeena oli hänen keräilyintonsa ja rahansa sekä Pentti Sartin, hänen apulaisensa, tieteellinen pätevyys. Vieraat saisivat todeta sen ja hän saisi kunnian. Mutta siitä, mitä ennen tapahtuisi, siitä ei aavistus sanonut mitään.


Hjalmar Taurion valoisat aavistukset olivat voimakkaat eikä hän aavistanut vähääkään edes sitä, minkä hän olisi voinut nähdäkin, nimittäin että hänen tyttärensä Rauni ja Pentti Sartti automatkan aikana asemalle vaihtoivat tarpeettoman usein ja tarpeettoman pitkiä silmäyksiä. Herra Taurion aavistukset koskivat harvoin muuta kuin porsliinia, fajanssia, lasia ja kristallia. Hän nousi junaan huolettomana, täynnä valoisia aavistuksia, kun taas saattamassa olleet Rauni ja maisteri Sartti kääntyivät takaisin. Itsetiedottomasti hänen katseensa hyväili noita kahta, jotka olivat viehättävä pari: solakka, hiukan vakavailmeinen tyttö ja iloinen, reipas mies, jonka ilmeinen älykkyys yhtyi melkein yhtä ilmeiseen huolimattomuuteen. Niin, Sartti oli huolimaton, mutta älykäs, sen havainnon Taurio oli tehnyt, mutta onneksi talossa oli huolellinenkin henkilö, hovimestari ja isännöitsijä, jonka älykkyys sen sijaan oli varsin kohtuullisesti keskimittainen. Mutta yhdessä he olivat täydellisyys, jonka varaan hän uskalsi jättää porsliinitkin. Sitäpaitsi, talossa oli ensiluokkaiset hälytyslaitteet, joista eilen käynyt vakuutusyhtiön tarkastajakin oli antanut kiittävän lausunnon. Hjalmar Taurio poistui harvoin porsliiniensa äärestä, mutta tällä kertaa hän saattoi olla huoleton.


Kirjeenvaihtojäsenyys, joka hänelle merkitsi enemmän kuin pienelle poliitikolle ministerisalkku, oli hyvin lähellä . . .


* * *


Paluumatkalla Rauni ja maisteri Sartti puhelivat hyvin vähän. Autonkuljettaja oli liian lähellä. Mutta silmät kysyivät ja vastasivat ja tämä ilmekieli oli yhtä kaunista kuin selvääkin. Eikä maisteri Sartti ollut hetkeäkään huolimaton tai hajamielinen. He ajattelivat kumpikin samaa, nimittäin lähipäivinä tapahtuvaa ratkaisua, sitä keskustelua, joka maisteri Sartilla tulisi olemaan herra Taurion kanssa ja joka ei tulisi koskettelemaan porsliinia. Kun nuo ulkomaalaiset vieraat ihastuisivat arvokkaaseen ja erinomaisesti järjestettyyn kokoelmaan ja herra Taurio, ulkomaalaisen tiedeseuran jäsenyyden häämöittäessä lähitulevaisuudessa, olisi hyvällä tuulella, silloin Sartti käyttäisi hyväkseen psykologista silmänräpäystä ja esittäisi asiansa . . . Tapa ei ollut suora, mutta muutakaan ei ollut, sillä tie herra Taurion sydämeen kulki ainoastaan porsliinin kautta. Siksi oli välttämätöntä, että kokoelmat, nuo ikävät kokoelmat, olivat loistokunnossa.


— Viikon kuluttua! Rauni sanoi pehmeän uneksivasti.


— Ehkä jo ennemminkin, maisteri Sartti vahvisti toivehikkaasti ja huokasi. Viikko — se oli vuosisata, ikuisuus tai henkäys heille, ihan miltä kannalta sen otti. Tällä hetkellä se tuntui iankaikkisuudelta.


Taurion komean kartanon pääportin luona heidän autonsa sivuutti toisen, joka tuli pihamaalta. Sartti katsahti siihen, mutta ei nähnyt muuta kuin tuntemattoman ohjaajan. Hän katsoi taakseen ja havaitsi, ettei autossa kai matkustajaa ollutkaan.


* * *


— Peijakas!


Huudahdus oli harmistunut ja vilpitön ja se oli tarkoitettu lausujalle itselleen. Olikin tavallista, että Pentti Sartti kunnioitti itseään tällä ja monella muullakin samankaltaisella nimityksellä. Hän oli taas ollut huolimaton. Hän oli avannut isännälleen osoitetun kirjeen. Tosin hänellä oli oikeus yleensä niitä availla, lukuunottamatta varsinaisia yksityiskirjeitä. Tämä kirje sattui olemaan juuri sellainen. Ja tietystikin hän oli huomannut merkinnän »yksityisesti» vasta kuoren leikattuaan.


Hän kohautti olkapäitään. Tapa ei ollut kaunis, mutta se oli kuvaava. Asia oli auttamaton. Hän silmäsi kirjettä.


»Kunnioitettava Herra


Hjalmar Taurio.


Minulla on täten kunnia vielä kerran lausua sydämelliset kii


tokseni suurenmoisesta ystävällisyydestänne ja vieraanvarai


suudestanne, joita sain eilen nauttia luonanne.


Kunnioittavasti


H. E. Ström, tarkastaja.»


Sartti hymyili ja hymähtikin. Kirje oli perin viaton ja mitä suurimmassa määrässä tarpeeton. Merkintä »yksityisesti» oli ihan turha. Herra Strömin kohteliaisuus oli naivia ja sitäpaitsi paperi ja kirjekuori olivat auttamattoman kehnoja tuotteita. Mutta tahto oli hyvä. Strömhän oli ollut se tarkastaja, joka oli tutkinut kartanon hälytyslaitteet. Vakuutusyhtiön puolesta. Oli kuuleman mukaan tehnyt herra Taurioon hienonlaisen vaikutuksen. Hm, hienoutta oli monta eri vivahdetta. Hän ei ollut miestä nähnyt, hän — hm — oli ollut asioilla . . . Raunin seurassa.


Sartti heitti kirjeen pöydälle ja haukotteli, sydämen pohjasta . . . mutta hänen haukotuksensa keskeytyi makeimmillaan. Hänen suunsa jäi melkein auki. Hetkeksi vain, sitten hän hillitsi itsensä. Mutta sen jälkeen hän ei enää ollut toisen haukotuksen tarpeessa.


Hän oli nähnyt jotakin, hyvin pientä ja vähäistä, mutta äärimäisen eriskummallista. Hän silmäsi vielä näkemäänsä, terävästi, mutta teennäisen välinpitämättömästi, vihelsi jotakin kolmannen luokan operettia ja lähti sitten tapaamaan isännöitsijää, veltosti ja huolimattomasti, vaikka olisikin mielellään juossut. Kokonainen ryöppy ajatuksia kirmaili hänen aivoissaan. Sartti oli kyllä huolimaton, mutta hän oli älykäs ja tarkkanäköinen. Ja hän oli nähnyt jotakin.


— Tukia, hän sanoi huolelliselle hovimestari-isännöitsijälle, — kuka toi tuon kirjeen isännälle?


— Se oli sama herra, joka kävi täällä eilen, tämä sanoi täsmällisesti.


— Ja hän lähti saman tien?


— Kyllä, vieläpä kiireesti. Hän kysyi ensin isäntää, ja kun ilmoitin, että isäntä oli lähtenyt, hän mietti hetken . . . niin, ja silloin soi puhelin ja minä menin vastaamaan. Ja sillä aikaa kuin olin puhelinkomerossa hän poistui jättäen kirjeen eteishallin pöydälle.


Sartti vilkastui huomattavasti.


— Vai niin, vai niin. Te ette siis nähnyt hänen poistuvan?


— Een, Tukia sanoi pitkäveteisesti. — Mutta kuulin, kuinka hän avasi ja sulki oven. Ja heti sen jälkeen lähti autokin.


— Vai niin, vai niin. Kuka soitti?


— En tiedä tosiaankaan. Kysyttiin isäntää ja minun piti selittää asia oikein perinpohjin.


— Hm. Muuten, Tukia, onko kukaan käynyt kokoelmahuoneissa sillä aikaa kuin olin poissa?


— Ei, ei mitenkään. Kuinka niin? Tukia tuntui vähän kiihtyneeltä. Sartin kysymys oli jonkun verran loukkaava, sillä kokoelmahuoneet olivat käytännöllisesti katsoen kielletyt Tukialtakin, milloin joko Taurio tai Sartti ei ollut saapuvilla. Ja hänkö muka pistäisi sinne nenänsä? Häntä ei porsliini kiinnostanut vähääkään.


Sartti puri hetken huuliaan ja ajatteli tiukasti. Sitten hän viittasi Tukian luokseen.


—Millä tavalla kirjeentuoja oli puettu?


— Hm, no . . . melkein kuin herrasmies.


Sartti hymyili hyvin heikosti. Tukian määrittelyt olivat sattuvia. Hän sanoi puoliääneen:


— Älkää hämmästykö, älkääkä huutako, kun sanon asian. Täällä, rakennuksessa, luultavastikin kokoelmahuoneissa, on nyt parhaillaan piileskelemässä varas!


Tukian kasvot saivat ilmeen, jota ei kukaan olisi voinut erehtyä luulemaan henkeväksi. Mutta hän ei päästänyt ääntäkään. Hänen silmissään oli kuitenkin epäusko.


— Niin, varas, Sartti toisti hiljaa. — Jonka Tukia on päästänyt sisään. Se kirjeentuoja ei ole ollenkaan poistunut. Hän on vain läimäyttänyt oven auki ja kiinni ja piiloutunut sitten. Auto ajoi tiehensä ilman matkustajaa. Sen näin. Kirje oli turha ja naurettava, mutta nyt ymmärrän. Puhelinsoitto oli satutettu. Ja äsken näin työhuoneestani, että työkalukomeron verho oli kokonaan vedetty aukon eteen. Asemalle lähtiessäni se oli hiukan raollaan. En erehdy. Varas on tuolla!


Ja Sartti osoitti yläkertaa.


Miehet olivat ääneti. Sartti ajatteli ja Tukia odotti määräyksiä. Hänen mielestään tilanne oli selvä ja mutkaton. Varas oli otettava kiinni ja annettava esivallan käsiin. Sensijaan Sartin mielestä tilanne oli hyvinkin epäselvä. Kyseessä oli varasjoukkue. Ainakin kolme miestä. Se, joka oli tullut taloon, autonohjaaja ja puhelimessa ollut. Ovelia ammattilaisia. Ja rohkeita. Yksi heistä oli eilen ottanut täyden selvän hälytyslaitteista »tarkastaja Ströminä». Todella taitavaa ja häikäilemätöntä.


Ja talo oli täynnä porsliinia, lasia, kristallia, fajanssia!


Sartti tunnusti itsekseen, ettei hänellä ollut paljonkaan tietoa murtovarkaista. Mutta hän aavisteli, että tuollainen murtovaras tuskin mielisuosiolla antautuisi. Syntyisi kamppailu. Ja porsliinit ja muut särkyisivät. Se olisi pahinta, se. Varkaan ei voinut antaa poistua saaliineenkaan. Mutta hänen kiinniottamisensa silloinkin olisi vaarallista: jotkin hienot porsliinit voisivat särkyä. Sartista tuntui, niinkuin kokoelmahuoneisiin olisi päässyt härkä. Sitä ei voisi ajaa pois. Se oli houkuteltava pois. Mutta millä houkuttelisi murtovarkaan pois saaliinsa äärestä? Oh, kokoelmahuoneissa oli muutakin kuin porsliinia. Siellä oli kultaa ja hopeaa ja helmiä ja jalokiviä ja kassakaapissa oli epäilemättä rahaakin.

